CELEX: 
Language: mt
Date: 2018-05-29 00:00:00
Title: REGOLAMENT TAL-KUMMISSJONI (UE) .../... li jemenda r-Regolament (KE) Nru 847/2000 fir-rigward tad-definizzjoni tal-kunċett ta’ “prodott mediċinali simili”

REGOLAMENT TAL-KUMMISSJONI (UE) .../...
            
            
               ta’ 29.5.2018
            
            
               li jemenda r-Regolament (KE) Nru 847/2000 fir-rigward tad-definizzjoni tal-kunċett ta’ “prodott mediċinali simili”
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru. 141/2000 tal-Parlament Ewropew u tal-Kunsill tas-16 ta' Diċembru 1999 dwar il-prodotti mediċinali orfni
                  1
               , u b'mod partikolari l-Artikoli 8(4) tiegħu,
            
            
               Billi:
            
            
               (1)Ir-Regolament (KE) Nru 141/2000 ġie adottat għall-promozzjoni tar-riċerka fil-qasam tal-mard rari. Huwa joffri lill-impriżi li jiżviluppaw prodotti mediċinali orfni l-prospettiva li jakkwistaw l-esklussività fis-suq għal ċertu numru ta’ snin.
            
            
               (2)Ir-Regolament tal-Kummissjoni (KE) Nru 847/2000
                  2
                jagħti definizzjoni tal-kunċett “prodott mediċinali simili”, li tinkludi każijiet speċifiċi li jiddefinixxu liema tip ta’ prodotti għandhom jitqiesu bħala simili għall-finijiet tal-applikazzjoni tal-Artikolu 8 tar-Regolament (KE) Nru 141/2000. Dik id-definizzjoni għandha tiġi aġġornata fid-dawl ta’ għarfien xjentifiku u tekniku ġdid, b’mod partikolari, minħabba żviluppi kbar fil-qasam tal-mediċini bijoloġiċi, u speċjalment il-prodotti mediċinali ta’ terapija avvanzata, u fid-dawl tal-esperjenza miksuba fir-rigward tal-għażla u r-regolamentazzjoni tal-prodotti mediċinali orfni.
            
            
               (3)Barra minn hekk, hemm ħtieġa għal definizzjoni ċara tal-kunċett “karatteristiċi strutturali prinċipali molekolari”, li jintuża fi ħdan it-tifsira tal-kunċett “sustanza simili attiva”, li mbagħad hija użata fi ħdan it-tifsira tal-kunċett “prodott mediċinali simili”. F’dak li għandu x’jaqsam ma’ prodotti bijoloġiċi mediċinali, id-definizzjoni ta’ “karatteristiċi strutturali prinċipali molekolari” għandha tkopri ċerti modifiki molekulari li jikkontribwixxu b’mod sinifikanti għall-karatteristiċi funzjonali ta’ sustanza attiva li jkollha impatt kemm jekk il-prodotti huma kkunsidrati bħala simili kif ukoll jekk le. Madankollu, għal prodotti mediċinali ta’ terapija avvanzata, il-karatteristiċi strutturali prinċipali molekolari ma jistgħux jiġu kompletament identifikati. Għalhekk, fil-każ ta’ prodotti mediċinali ta’ terapija avvanzata s-similarità bejn żewġ sustanzi attivi għandha tiġi vvalutata abbażi tal-karatteristiċi bijoloġiċi u funzjonali.
            
            
               (4)Id-definizzjoni ta’ “sustanza attiva” għandha titħassar peress li l-Artikolu 8(4) tar-Regolament (KE) Nru 141/2000 ma jagħtix is-setgħa lill-Kummissjoni biex tiddefinixxi t-terminu “sustanza attiva”. It-terminu “sustanza attiva” huwa legalment iddefinit fl-Artikolu 1(3)(a) tad-Direttiva 2001/83/KE u l-kamp ta’ applikazzjoni u l-iskop tal-Artikolu 3(3) tar-Regolament (KE) Nru 847/2000 huma relatati mad-definizzjonijiet tal-kunċetti “prodott mediċinali simili” u “superjorità klinika”.
            
            
               (5)Il-miżuri previsti f'dan ir-Regolament huma skont l-opinjoni tal-Kumitat Permanenti għall-Prodotti Mediċinali għall-Użu mill-Bniedem,
            
            
               ADOTTAT DAN IR- REGOLAMENT:
            
            
               Artikolu 1
            
            
               Fl-Artikolu 3(3) tar-Regolament (KE) Nru 847/2000, is-sentenza introduttorja u l-punti (a), (b) u (c) huma sostitwiti b'dan li ġej:
            
            
               “Għall-finijiet tal-applikazzjoni tal-Artikolu 8 tar-Regolament (KE) Nru 141/2000 fuq prodott mediċinali orfni, għandhom japplikaw id-definizzjonijiet li ġejjin:
            
            
               (a)imħassra;
            
            
               (b)"prodott mediċinali simili" tfisser prodott mediċinali li jikkontjeni sustanzi simili attivi ta' sustanzi kif kontenuti fi prodott mediċinali orfni bħalissa awtorizzat, u li hu intiż għall-istess indikazzjoni terapewtika;
            
         
         
            
               (c)"sustanza simili attiva" tfisser sustanza attiva identika, jew sustanza attiva bl-istess karatteristiċi fl-istruttura prinċipali molekolari (imma mhux neċessarjament kollha tal-istess karatteristiċi strutturali molekolari) u li taġixxi via l-istess mekkaniżmu. Madankollu, fil-każ ta’ prodotti mediċinali ta’ terapija avvanzata, li għalihom il-karatteristiċi strutturali prinċipali molekolari ma jistgħux jiġu kompletament definiti, is-similarità bejn żewġ sustanzi attivi għandha tiġi vvalutata abbażi tal-karatteristiċi bijoloġiċi u funzjonali.
            
            
               Għall-fini tal-applikazzjoni tal-punt (c) ta’ hawn fuq, dan li ġej japplika għal:
            
            
               (1)Prodotti kimiċi mediċinali
            
            
               Il-karatteristiċi strutturali prinċipali molekolari huma l-komponenti strutturali rilevanti ta’ sustanza attiva. Dawn jistgħu jkunu l-molekula sħiħa jew parti minnha. Permezz ta’ paragun bejn l-istrutturi tagħhom se jiġi identifikat jekk il-karatteristiċi strutturali prinċipali molekolari humiex l-istess bejn tnejn jew iktar molekoli.
            
            
               (1.1)Isomeri, taħlita ta' isomeri, kumplessi, esteri, eteri, imluħa u derivattivi tas-sustanza attiva oriġinali, jew sustanza attiva li hija differenti mis-sustanza attiva oriġinali biss fir-rigward ta’ bidliet żgħar fl-istruttura molekolari, bħal pereżempju analogu strutturali, għandhom jiġu kkunsidrati li huma simili.
            
            
               (1.2)Sustanzi polinuklejotidi sintetiċi, singoli jew b’filament doppju, li jikkonsistu minn żewġ jew aktar nuklejotidi fejn:
            
            
               –id-differenza fis-sekwenza tan-nuklejotidi tal-bażijiet purini u pirimidini jew id-derivattivi tagħhom mhijiex kbira, għandhom jiġu kkunsidrati li huma simili. Għalhekk għal sustanzi antisensi jew nuklejotidi interferenti, l-addizzjoni, is-sostituzzjoni jew it-tneħħija ta' nuklejotid li ma jaffettwawx b’mod sinifikanti l-kinetika tal-ibridizzazzjoni għall-mira għandhom normalment jiġu ikkunsidrati li huma simili;
            
            
               –id-differenza fl-istruttura relatata mal-modifiki tal-katina taz-zokkor ribosjo jew desossiribosjo jew mas-sostituzzjoni ta’ din b’analogi sintetiċi għandha normalment tirriżulta f’sustanzi li jistgħu jiġu kkunsidrati li huma simili. Għal sustanzi antisensi jew nuklejotidi interferenti, tibdil fid-(desossi-)ribosjo li ma jaffettwax b’mod sinifikanti l-kinetiċi tal-ibridizzazzjoni għall-mira normalment jistgħu jiġu kkunsidrati li huma simili.
            
            
               (2)Prodotti bijoloġiċi mediċinali (għajr il-prodotti mediċinali ta’ terapija avvanzata)
            
            
               Il-karatteristiċi strutturali prinċipali molekolari huma komponenti strutturali ta’ sustanza attiva li huma relevanti għal ċerti karatteristiċi funzjonali ta’ dik is-sustanza. Il-karatteristiċi strutturali prinċipali molekolari jistgħu jkunu komposti minn porzjon terapewtiku jew porzjon terapewtiku ikkumbinat mal-element(i) strutturali addizzjonali li jikkontribwixxu b’mod sinifikanti għal-karatteristiċi funzjonali tas-sustanza attiva.
            
            
               Elementi strutturali addizzjonali ta’ dan it-tip jistgħu jkunu konjugati, mdewweb/mdewba jew konness/i permezz ta’ mezzi oħra għall-porzjon terapewtiku jew jista’/jistgħu jkun/jkunu estensjoni tal-katina tal-proteini tal-porzjon terapewtiku b’aċidi amminiċi addizzjonali. Sustanzi b’elementi strutturali li għalihom jintużaw metodi simili ta’ modifikazzjoni jew teknoloġija tal-konjugazzjoni normalment għandhom jirriżultaw f’sustanzi simili.
            
            
               Sustanzi attivi bijoloġiċi li jvarjaw minn sustanza bijoloġika oriġinali biss b’rispett għal bidliet żgħar fl-istruttura molekolari għandhom jiġu kkunsidrati li huma simili. 
            
            
               (2.1)Sustanzi proteiniċi:
            
            
               Id-differenza fl-istruttura bejniethom hija dovuta għal avvenimenti posttraduzzjonali (bħalma huma disinni ta’ glikosilazzjoni differenti), is-sustanzi normalment għandhom jiġu kkunsidrati li huma simili. Madankollu, b’mod eċċezzjonali xi modifiki posttraduzzjonali jistgħu jirriżultaw f’sustanzi li mhumiex simili, jekk ikun hemm effett sinifikanti fuq il-karatteristiċi funzjonali tas-sustanza.
            
            
               Jekk id-differenza fis-sekwenza tal-aċidu amminku mhijiex kbira, is-sustanzi għandhom normalment jiġu kkunsidrati li huma simili. Għalhekk, żewġ sustanzi tal-proteini farmakoloġikament relatati tal-istess grupp (pereżempju, li għandhom differenzi relatati ma’ eż. metjonina N-terminal, naturalment estratta versus proteini derivati mill-rDNA jew varjanti minuri) għandhom normalment jiġu kkunsidrati li huma simili. Madankollu, iż-żieda ta’ element strutturali tista’ tirriżulta f’sustanzi li jitqiesu li mhumiex simili jekk dan jaffettwa b’mod sinifikanti l-karatteristiċi funzjonali tas-sustanza.
            
            
               Antikorpi monoklonali vinkolanti għall-istess epitopu fil-mira għandhom normalment jiġu kkunsidrati li huma simili. Madankollu, żewġ antikorpi monoklonali konjugati jew proteini ta’ fużjoni jista’ jkun li jiġi determinat li mhumiex simili sew jekk is-sekwenzi tar-Reġjun Komplementari tad-Determinazzjoni tal-antikorp u sew jekk l-element strutturali addizzjonali tal-antikorp monoklonali konjugat kienu differenti. 
            
            
               (2.2)Sustanzi polisakkaridi:
            
            
               Jekk is-sustanzi għandhom l-istess unitajiet repetittivi ta’ sakkarida, anke jekk in-numru tal-unitajiet ivarja dawn għandhom normalment jitqiesu li huma simili.
            
            
               Vaċċin konjugat tal-polisakkarid ipparagunat ma’ vaċċin mhux konjugat tal-polisakkarid li fih l-istess antiġen huwa kkunsidrat bħala sustanza mhux simili. 
            
            
               (3)Prodotti Mediċinali ta’ Terapija Avvanzata (ATMPs)
            
         
         
            
               (3.1)ATMPs ibbażati fuq iċ-ċelloli: Żewġ prodotti mediċinali relatati bbażati fuq iċ-ċelloli mhumiex simili jekk:
            
            
               –hemm differenzi fil-materjali tal-bidu jew fil-kompożizzjoni finali tal-prodott li għandhom impatt sinifikanti fuq il-karatteristiċi bijoloġiċi u/jew l-attività bijoloġika rilevanti għall-effett terapewtiku maħsub u/jew l-attributi tas-sigurtà tal-prodott. Sors differenti ta’ materjali tal-bidu (pereż. bħal fil-każ ta’ ATMPs awtologi) mhuwiex biżżejjed biex isostni asserzjoni li żewġ prodotti mhumiex simili; jew
            
            
               –hemm id-differenzi fit-teknoloġija tal-manifattura u dan iħalli impatt sinifikanti fuq il-karatteristiċi bijoloġiċi u/jew attività bijoloġika rilevanti għal effett terapewtiku maħsub u/jew għall-attributi tas-sigurtà tal-prodott.
            
            
               (3.2)Prodotti mediċinali ta’ terapija tal-ġeni: Żewġ prodotti mediċinali ta’ terapija tal-ġeni ma għandhomx jiġu kkunsidrati li huma simili meta jkun hemm differenzi fis-sekwenza terapewtika, fil-vettur virali, fis-sistema ta’ trasferiment, fis-sekwenzi regolatorji jew fit-teknoloġija tal-manifattura li jaffettwaw b’mod sinifikanti l-karatteristiċi bijoloġiċi u/jew l-attività bijoloġika rilevanti għall-effett terapewtiku maħsub u/jew l-attributi tas-sigurtà tal-prodott. 
            
            
               Differenzi fis-sekwenza terapewtika mingħajr impatt sinifikanti fuq l-effett terapewtiku maħsub mhumiex biżżejjed biex jappoġġjaw l-asserzjoni li ż-żewġ prodotti mediċinali tat-terapija tal-ġeni mhumiex simili.
            
            
               (3.3)Ċelloli ġenetikament modfikati. Il-kunsiderazzjonijiet taħt (3.1) u (3.2) għandhom japplikaw.
            
            
               (4)Prodotti mediċinali radjofarmaċewtiċi
            
            
               L-istess sustanza radjofarmaċewtika attiva, jew waħda li hija differenti mill-oriġinali fir-radjunuklida, fil-ligand, fis-sit tat-tikkettar jew fil-mekkaniżmu tal-akkoppjar tal-molekoli-radjonuklidi li jgħaqqad il-molekola u r-radjonuklida sakemm dan jaġixxi permezz tal-istess mekkaniżmu għandha tiġi kkunsidrata li hija sustanza simili."
            
            
               Artikolu 2
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 29.5.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 18, 22.1.2000, p. 1.
               
               
                  
                     (2)
                  
                        Ir-Regolament tal-Kummissjoni (KE) Nru. 847/2000 tas-27 ta' April 2000 li jistabbilixxi d-dispożizzjonijiet għall-implimentazzjoni tal-kriterji għall-għażla ta' prodott mediċinali bħala prodott mediċinali orfni u definizzjonijiet tal-kunċetti “prodott mediċinali simili” u “superjorità klinika” (ĠU L 103, 28.4.2000, p. 5).